ไทยพาณิชย์มองหุ้นขาขึ้นสลับผันผวน
บลจ.ไทยพาณิชย์ มองหุ้นปี 55 ยังเป็นขาขึ้นสลับผันผวนตามแก้หนี้ยุโรป โชว์ผลงานกองทุนหุ้นปี 54 แจ๋ว
13 ก.พ. 2555

บลจ.ไทยพาณิชย์ มองหุ้นปี 55 ยังเป็นขาขึ้นสลับผันผวนตามแก้หนี้ยุโรป โชว์ผลงานกองทุนหุ้นปี 54 แจ๋ว
นางโชติกา สวนานนท์  กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ทิศทางตลาดในปี 2555 คาดว่ายังเป็นขาขึ้นตามการฟื้นตัวของเศรษฐกิจไทย กองทุนจึงจะเลือกลงทุนในหุ้นที่มีอัตราการเติบโตสูงเช่นเดียวกับปีที่ผ่านมาและทยอยขายทำกำไรเพราะปัญหาหนี้ยุโรปยังเป็นความเสี่ยงหลักทำให้หุ้นผันผวน
สำหรับผลการดำเนินงานของกองทุนเปิดไทยพาณิชย์ซีเล็คท์ อิควิตี้ ฟันด์ (SCBSE) มีกำไร ทำให้บริษัทเตรียมจ่ายเงินปันผลกองทุนในรอบบัญชีแรกของกองทุนตั้งแต่ปลายเดือนมิ.ย.2554 –ม.ค.2555 ในอัตรา 0.25 บาท/หน่วย  คิดเป็น 2.39% เทียบกับมูลค่าสินทรัพย์สุทธิ (NAV) ของกองทุน ณ วันที่ 31 ม.ค.2555 โดยจะจ่ายเงินปันผลในวันที่ 14 ก.พ.นี้
นางโชติกา กล่าวว่า สำหรับกองทุนหุ้นอื่นๆ มีผลการดำเนินงานย้อนหลัง 3 เดือนเฉลี่ยแล้วมากกว่า 10% เช่น กองทุนไทยพาณิชย์ SET Banking Sector มีผลตอบแทน 15.69% กองทุนเปิดไทยพาณิชย์ SET Energy Sector ผลตอบแทน 15.47% กองทุนเปิดไทยพาณิชย์ SET50 INDEX ผลตอบแทน 15.27% และ กองทุนเปิดไทยพาณิชย์หุ้นทุนปันผล ผลตอบแทน 13.94%